
Proiectului de Lege pentru modificarea şi completarea art.4 şi art.5 din Decretul-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
               În conformitate cu prevederile din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu Proiectul de Lege pentru modificarea şi completarea art.4 şi art.5 din Decretul-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, trimis cu adresa nr. PLx. 495 din 28 octombrie 2019, înregistrat la Comisia juridică sub nr. 4c-13/899/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi  cu prevederile din Regulamentul Camerei Deputaţilor, republicat.
 Senatul a adoptat iniţiativa legislativă în şedinţa din data de 21 octombrie 2019. 
            Proiectul de lege are ca obiect de reglementare modificarea şi completarea Decretului-Lege nr.118/1999, în sensul majorării indemnizaţiei foştilor deţinuţi din motive politice şi categoriilor asimilate, de la 400 lei la 800 lei, pentru fiecare an de suferinţe din cauze politice, al majorării indemnizaţiei persoanelor internate la psihiatrie sau care au avut domiciliul obligatoriu, de la 200 lei la 400 lei, pentru fiecare an de suferinţe din cauze politice, majorarea anuală a indemnizaţiilor mai sus menţionate cu 100% din rata medie a inflaţiei realizată pe anul precedent.
  În şedinţa din data de  17 decembrie 2019, potrivit Regulamentului Camerei Deputaţilor, membrii Comisiei juridice, de disciplină şi imunităţi au examinat iniţiativa legislativă supusă avizării şi au avut în vedere punctul de vedere al Guvernului transmis cu adresa nr. 1120 din 23.07.2019 prin care nu se susţine adoptarea iniţiativei, avizul favorabil al Consiliului Legislativ nr. 461 din 04.06.2019 şi avizul favorabil al Consiliului Economic si Social nr. 2359 din 14.05.2019.
            În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a iniţiativei legislative. 
            În raport de obiectul şi conţinutul reglementării, proiectul de lege face parte din categoria legilor ordinare.

